
Către,
BIROUL PERMANENT AL CAMEREI DEPUTAŢILOR


Vă înaintăm, alăturat, Raportul comun asupra propunerii legislative pentru modificarea Legii nr.215/2001 a administraţiei publice locale, trimisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, cu adresa nr. Pl.x 47 din  7 aprilie 2010.


PREŞEDINTE,


   
 PREŞEDINTE,


        Sulfina BARBU

              
 Daniel BUDA

RAPORT COMUN
asupra propunerii legislative pentru modificarea Legii nr.215/2001 a administraţiei publice locale

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, prin adresa nr.Pl.x 47 din 7 aprilie 2010, cu dezbaterea pe fond, în procedură obişnuită, a propunerii legislative pentru modificarea Legii nr.215/2001 a administraţiei publice locale, înregistrată cu nr.26/1069 din 9 aprilie 2010 şi, respectiv 31/236 din 8 aprilie 2010.

Potrivit dispoziţiilor art.75 din Constituţia României, republicată, şi ale art.92 alin.(8) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Consiliul Legislativ, prin avizul nr.313/29.03.2010, a avizat favorabil propunerea legislativă, cu observaţii şi propuneri.

Propunerea legislativă are ca obiect de reglementare modificarea Legii administraţiei publice locale nr.215/2001, republicată, cu modificările şi completările ulterioare, în scopul împiedicării migrării politice a aleşilor locali.
 
Iniţiatorii propun ca validarea consilierilor să fie făcută, în condiţiile legii, de către un judecător desemnat de preşedintele instanţei competente din punct de vedere teritorial, eliminându-se în acest fel orice abuz sau presiune.

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică,amenajarea teritoriului şi echilibru ecologic şi Comisia juridică, de disciplină şi imunităţi au examinat propunerea legislativa în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativa sus-menţionată, în şedinţa din 27 aprilie 2010. Membrii Comisiei juridice, de disciplină şi imunităţi au examinat propunerea legislativa sus-menţionată, în şedinţa din 20 aprilie 2010.

Din numărul total de 33 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 31 deputaţi, iar din numărul total de 27 membri ai Comisiei juridice, de disciplină şi imunităţi au participat la dezbateri 17 deputaţi.


La dezbateri au participat, în calitate de invitaţi, conform prevederilor art.54 şi 55 din Regulamentul Camerei Deputaţilor, republicat, doamna Irina Alexe – secretar de stat din partea Ministerului Administraţiei şi Internelor, doamna Rodica Constantinovici – secretar de stat din partea Ministerului Justiţiei şi domnul Arin Stănescu, preşedintele Uniunii Naţionale a Practicienilor în Insolvenţă din România.
Cu ocazia dezbaterilor s-a constatat că soluţia legislativă reia într-o formă aproximativ identică textele fostelor art.30 şi 31 din Legea nr.215/2001, în forma republicată a acesteia. Precizăm că cele două articole au fost modificate prin Ordonanţa de urgenţă a Guvernului nr.20/2008, astfel că în prezent validarea consilierilor locali se face de către comisia de validare, şi nu de instanţa de judecată. De asemenea, s-a constatat că, în cazul în care se doreşte revenirea la soluţia legislativă anterioară, modificarea propusă prin proiect nu este suficientă, deoarece implică şi modificarea normelor de trimitere din alte articole ale legii. De asemenea, s-a apreciat că soluţia propusă prin iniţiativa legislativă ar conduce la atribuirea în sarcina judecătorilor a unor atribuţii suplimentare, în condiţiile în care instanţele de judecată sunt deja foarte solicitate.

În urma examinării intervenţiei legislative şi a opiniilor exprimate de către membrii celor două Comisii, s-a hotărât, cu majoritate de voturi (10 voturi împotrivă şi o abţinere), să se supună plenului Camerei Deputaţilor, respingerea  propunerii legislative pentru modificarea Legii nr.215/2001 a administraţiei publice locale.


În raport cu obiectul şi conţinutul reglementării, propunerea legislativă face parte din categoria legilor organice.

PREŞEDINTE,


      
    PREŞEDINTE,

       Sulfina BARBU



    Daniel BUDA



SECRETAR,

           
      SECRETAR,
 Mihai Cristian APOSTOLACHE
              Gabriel ANDRONACHE
Consilieri parlamentari:

Sofia CHELARU
Paul ŞERBAN

